Tarybinio futbolo derbis

Tarybinis laikotarpis

Komandos pradėjo susitikinėti 1936 m., kai buvo suorganizuotas vieningas TSRS futbolo čempionatas ir abi komandos pateko į turnyro aukščiausią divizioną. Pirmosios rungtynės įvyko 1936 m. birželio 6 d. ir baigėsi rezultatu 3:1 maskviečių naudai.
Tačiau faktinio komandų varžymosi tarp Kijevo „Dinamo“ ir „Spartako“ pradžia laikomi 1976 m. Rudeniniame šių metų čempionate spartakiečiai rungtyniavo nekaip, o likus vienoms varžyboms iki finišo, balansavo ant iškritimo ribos. Paskutiniajame ture jiems reikėjo susiremti su Valerijaus Lobanovskio auklėtiniais. „Dinamo“ komandai iš visų pusių buvo daromas spaudimas – jeigu ji būtų „atidavusi“ rungtynes, varžovai galėjo išlikti turnyre. Tačiau Lobanovskis tuomet pasielgė principingai: susitelkę kijeviečiai laimėjo 3:1 ir pasiuntė „liaudies komandą“ į žemesnę lygą.
Po metų „Spartakas“, tačiau jau su naujuoju treneriu Konstantinu Beskovu, grįžo į elito būrį. 1978 metai buvo praleisti komandos adaptacijai ir sausai prakištiems derbiams (0: 3 ir 0: 2), o kitą sezoną maskviečiai iššovė. Dviejose superprincipinėse rungtynėse „Spartakas“ nugalėjo „Dinamo“, gavo „auksą“, o kijeviečius nusmukdė iki trečios vietos. Sekantys pora metų buvo praleisti sprendžiant ginčą, kas bus čempionais iš šių klubų. 1982 m. pagrindinė kova virė tarp Kijevo ir Minsko „Dinamo“ komandų, tačiau „Spartakas“ įsimaišė ir čia: paskutiniame ture jis namuose „atidavė“ rungtynes minskiečiams (3:4), ir tie tapo pirmi.
1983–1984 m. Kijevas prarado savo pozicijas, o konfrontacija atsinaujino 1985 m. Praktiškai du jų naujoko Igorio Belanovo įvarčiai pavasario rungtynėse su „Spartaku“ ir tapo pareiškimu apie „Dinamo“ atgimimą. O rudenį Kijevo komandos laimėjimas dar ir Maskvoje iš tikrųjų reiškė pergalę čempionate. Be to, tarp šių žaidimų oponentai turėjo TSRS taurės rungtynes, vertas finalo. Įdomiausia, kad šios dvi stipriausios šalies komandos per 55 metus nei karto nesužaidė tarpusavio rungtynių TSRS taurės finale. Burtai abu grandus 1985 m. suvedė taurės finalo aštuntfinalyje vieninteliame mače Maskvoje. Pagrindinis laikas baigėsi 2:2, o per pratęsimą komandos pelnė dar po įvartį, tačiau baudinių serijoje maskviečiai buvo geresni.
Paskutinis „TSRS superderbis“ įvyko 1991 m. birželio 21 d. ir baigėsi „Dinamo“ pralaimėjimu namų rungtynėse – 2:3. Vėliau komandos galėjo susitikti tik Europos taurių mačuose arba draugiškose varžybose.

Po 1991 m.

Pirmą kartą po TSRS žlugimo varžovai susirungė UEFA čempionų lygoje 1994–1995 m., tačiau jau kaip nepriklausomų šalių – Rusijos ir Ukrainos - čempionai. Mačas, vykęs 1994 m. rugsėjo 14 d. Kijeve, buvo rezultatyvus ir permainingas. Maskviečiai po pirmo kėlinio pirmavo rezultatu 2:0, tačiau po pertraukos kijeviečiai įmušė atsakomuosius tris įvarčius ir laimėjo 3:2. Kijeviečiams tai buvo vienintelės to sezono Lygoje laimėtos rungtynės, beje, turnyro pradžioje, ir jie grupėje užėmė paskutinę vietą. Atsakomasis mačas vyko lapkričio 23 d. „Lužnikuose“. Tuomet maskviečiams pavyko laimėti 1:0. „Spartakas“ šioje grupėje taip pat laimėjo tik kartą ir toliau aukščiau nepakilo. Po šių rungtynių komandos kasmet susitiko žiemos Sandraugos čempionų taurėje: visuose keturiuose turnyruose finalinėse rungtynėse dalyvavo abi komandos (3 Kijevo pergalės ir 1 maskviečių pergalė).
Nuo 2002 m. „Spartakas“ neiškovojo Rusijos čempionų titulo ir nepateko į Sandraugos čempionų taurę, todėl nauja vieta susitikti principiniams varžovams tapo kitas draugiškas žiemos turnyras – Pirmojo kanalo taurė (rus. Кубок Первого канала), kuri nuo 2006 m. buvo organizuojama Izraelyje. Pirmuose dviejuose turnyro mačuose buvo sužaista lygiosiomis, tačiau paskutinėse rungtynėse kijeviečiai sutriuškino „Spartaką“ 3:0. Tai buvo pirmasis naujojo „Dinamo“ trenerio Jurijaus Siomino mačas. Galutinai dinamiečiai tapo turnyro nugalėtojais.
Tuo tarpu oficialiuose mačuose abi komandos ilgą laiką nesusitiko. Tik 2008 m. vasarą jos buvo priverstos sužaisti Čempionų lygos rungtynes. Tačiau šįsyk kovos nebuvo – ukrainiečių „baltai mėlynieji“ abu mačus laimėjo rezultatais 4:1 ir išėjo į tolesnį varžybų etapą.
Paskutinį kartą komandos susitiko draugiškame Vieningame turnyre (Объединённый турнир), 2013 m. vasarą surengtame Rusijos ir Ukrainos futbolo aikštėse. Jame kijeviečiai abu kartus nugalėjo (1:0 ir 2:1) ir tapo turnyro nugalėtojais.